CELEX: 32021R1349
Language: el
Date: 2021-05-06 00:00:00
Title: Κατ’ εξουσιοδότηση κανονισμός (ΕΕ) 2021/1349 της Επιτροπής της 6ης Μαΐου 2021 για τη συμπλήρωση του κανονισμού (EE) 2016/1011 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα που διευκρινίζουν τα κριτήρια για την αξιολόγηση της συμμόρφωσης που διενεργείται από τις αρμόδιες αρχές σε σχέση με την υποχρεωτική διαχείριση δείκτη αναφοράς κρίσιμης σημασίας (Κείμενο που παρουσιάζει ενδιαφέρον για τον ΕΟΧ)

13.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 291/4
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/1349 ΤΗΣ ΕΠΙΤΡΟΠΗΣ
         της 6ης Μαΐου 2021
         για τη συμπλήρωση του κανονισμού (EE) 2016/1011 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα που διευκρινίζουν τα κριτήρια για την αξιολόγηση της συμμόρφωσης που διενεργείται από τις αρμόδιες αρχές σε σχέση με την υποχρεωτική διαχείριση δείκτη αναφοράς κρίσιμης σημασίας
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, σχετικά με τους δείκτες που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων, και για την τροποποίηση των οδηγιών 2008/48/ΕΚ και 2014/17/ΕΕ και του κανονισμού (ΕΕ) αριθ. 596/2014 (1), και ιδίως το άρθρο 21 παράγραφος 5,
         Εκτιμώντας τα ακόλουθα:
         
                     (1)
                  
                  
                     Η αξιολόγηση των αρμόδιων αρχών που αναφέρεται στο άρθρο 21 παράγραφος 2 στοιχείο β) του κανονισμού (ΕΕ) 2016/1011 αφορά είτε τον τρόπο μεταβίβασης ενός δείκτη αναφοράς κρίσιμης σημασίας σε νέο διαχειριστή είτε τον τρόπο παύσης της παροχής του εν λόγω δείκτη αναφοράς. Ως εκ τούτου, είναι σκόπιμο να προσδιοριστούν δύο δέσμες κριτηρίων που πρέπει να λαμβάνονται υπόψη από τις αρμόδιες αρχές, ανάλογα με το σενάριο που αξιολογούν.
                  
               
                     (2)
                  
                  
                     Όταν ένας δείκτης αναφοράς κρίσιμης σημασίας πρόκειται να μεταβιβαστεί σε νέο διαχειριστή, ο νέος διαχειριστής θα πρέπει να είναι σε θέση να διασφαλίζει τη συνέχεια της παροχής του δείκτη αναφοράς κρίσιμης σημασίας κατά τέτοιον τρόπο ώστε οι εποπτευόμενες οντότητες να μπορούν να συνεχίσουν να τον χρησιμοποιούν χωρίς διακοπή και σύμφωνα με τον κανονισμό (ΕΕ) 2016/1011. Ως εκ τούτου, είναι απαραίτητο να προσδιοριστούν τα κριτήρια τα οποία πρέπει να λαμβάνει υπόψη η αρμόδια αρχή όταν αξιολογεί αν ο νέος διαχειριστής μπορεί να εξασφαλίσει αυτή τη συνέχεια.
                  
               
                     (3)
                  
                  
                     Η εποπτεία ενός δείκτη αναφοράς κρίσιμης σημασίας θα πρέπει να εξασφαλίζεται καθ’ όλη τη διάρκεια της μεταβίβασης του εν λόγω δείκτη αναφοράς σε νέο διαχειριστή. Υπάρχει υψηλότερος κίνδυνος παύσης της εποπτείας του εν λόγω δείκτη αναφοράς όταν ο νέος διαχειριστής βρίσκεται σε διαφορετικό κράτος μέλος από το κράτος της αρμόδιας αρχής που διενεργεί την αξιολόγηση σχετικά με τον τρόπο μεταβίβασης του δείκτη αναφοράς κρίσιμης σημασίας στον εν λόγω νέο διαχειριστή. Οι οικείες αρμόδιες αρχές θα πρέπει να συνεργάζονται για να εξασφαλίζουν ότι η αρμόδια αρχή που διενεργεί την αξιολόγηση λαμβάνει όλες τις απαραίτητες πληροφορίες για να καθορίσει αν η συνέχιση της εποπτείας του δείκτη αναφοράς θα είναι εξασφαλισμένη καθ’ όλη τη διάρκεια της εν λόγω μεταβίβασης, συμπεριλαμβανομένης ανάλυσης που επικεντρώνεται στην τοποθεσία του νέου διαχειριστή και στο καθεστώς αδειοδότησής του.
                  
               
                     (4)
                  
                  
                     Κατά την αξιολόγηση του τρόπου με τον οποίο ένας δείκτης αναφοράς κρίσιμης σημασίας πρόκειται να μεταβιβαστεί σε νέο διαχειριστή, η αρμόδια αρχή θα πρέπει να αναλύει, από επιχειρησιακή άποψη, τον τρόπο με τον οποίο η παροχή του δείκτη αναφοράς κρίσιμης σημασίας θα μεταβιβαστεί από τον τρέχοντα διαχειριστή στον νέο διαχειριστή. Ειδικότερα, η οικεία αρμόδια αρχή θα πρέπει να εξετάζει την αδιάλειπτη δημοσίευση του δείκτη αναφοράς, τη διαθεσιμότητα δεδομένων εισόδου, τη μεθοδολογία για τον υπολογισμό του δείκτη αναφοράς και κάθε απαραίτητη επικοινωνία με οποιουσδήποτε συνεισφέροντες, χρήστες και άλλους ενδιαφερομένους.
                  
               
                     (5)
                  
                  
                     Η αρμόδια αρχή που αξιολογεί τον τρόπο με τον οποίο πρόκειται να παύσει να παρέχεται ένας δείκτης αναφοράς κρίσιμης σημασίας θα πρέπει να πειστεί ότι ο δείκτης αναφοράς μπορεί να παύσει να παρέχεται με συντεταγμένο τρόπο, λαμβάνοντας υπόψη, μεταξύ άλλων, τη διαδικασία για την παύση της παροχής του δείκτη αναφοράς την οποία έχει θεσπίσει ο διαχειριστής του σύμφωνα με το άρθρο 28 παράγραφος 1 του κανονισμού (ΕΕ) 2016/1011. Ως εκ τούτου, είναι απαραίτητο να προσδιοριστούν τα κριτήρια τα οποία πρέπει να λαμβάνει υπόψη η αρμόδια αρχή για να διαπιστώσει αν ισχύει αυτό.
                  
               
                     (6)
                  
                  
                     Η αρμόδια αρχή που αξιολογεί τον τρόπο με τον οποίο πρόκειται να παύσει να παρέχεται ένας δείκτης αναφοράς κρίσιμης σημασίας θα πρέπει επίσης να εξετάζει τα έγγραφα σχέδια για την παύση της παροχής του δείκτη αναφοράς που αναφέρονται στο άρθρο 28 παράγραφος 2 του κανονισμού (ΕΕ) 2016/1011. Αυτά τα έγγραφα σχέδια διαφόρων χρηστών ενός δείκτη αναφοράς κρίσιμης σημασίας ενδέχεται να μην είναι πάντοτε εναρμονισμένα και να μην είναι συνεπή, εάν εφαρμόζονται ταυτόχρονα. Ως εκ τούτου, είναι σημαντικό οι αρμόδιες αρχές να εξετάζουν τον βαθμό στον οποίο είναι συμβατά αυτά τα έγγραφα σχέδια μεταξύ των διαφόρων χρηστών του δείκτη αναφοράς, μεταξύ άλλων και όσον αφορά τα γεγονότα ενεργοποίησης για την παύση της παροχής του δείκτη αναφοράς τα οποία προβλέπονται στα εν λόγω έγγραφα σχέδια, καθώς και τον τρόπο με τον οποίο μπορούν να χρησιμοποιηθούν τα εν λόγω έγγραφα σχέδια για να εξασφαλιστεί η παύση της παροχής του δείκτη αναφοράς κρίσιμης σημασίας με συντεταγμένο τρόπο.
                  
               
                     (7)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Κινητών Αξιών και Αγορών (ΕΑΚΑΑ) στην Επιτροπή.
                  
               
                     (8)
                  
                  
                     Η ΕΑΚΑΑ διεξήγαγε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τις ωφέλειες και ζήτησε τις συμβουλές της ομάδας συμφεροντούχων κινητών αξιών και αγορών που έχει συσταθεί σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (2).
                  
               
                     (9)
                  
                  
                     Προκειμένου να διασφαλιστεί η συνέπεια με την ημερομηνία εφαρμογής του άρθρου 5 του κανονισμού (EE) 2019/2175 του Ευρωπαϊκού Κοινοβουλίου και του Συμβουλίου (3), με το οποίο εισήχθη στον κανονισμό (ΕΕ) 2016/1011 το άρθρο 21 παράγραφος 5 του εν λόγω κανονισμού, ο παρών κανονισμός θα πρέπει να εφαρμοστεί από την 1η Ιανουαρίου 2022.
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Κριτήρια αξιολόγησης της μεταβίβασης σε νέο διαχειριστή
            Στο πλαίσιο αξιολόγησης του τρόπου με τον οποίο πρόκειται να μεταβιβαστεί ένας δείκτης αναφοράς κρίσιμης σημασίας σε νέο διαχειριστή, οι αρμόδιες αρχές λαμβάνουν υπόψη όλα τα ακόλουθα κριτήρια:
            
                        α)
                     
                     
                        αν ο νέος διαχειριστής ο οποίος προτείνεται στην αξιολόγηση που υποβάλλεται από τον τρέχοντα διαχειριστή σύμφωνα με το άρθρο 21 παράγραφος 1 στοιχείο β) σημείο i) του κανονισμού (ΕΕ) 2016/1011:
                        
                                    i)
                                 
                                 
                                    βρίσκεται στο ίδιο κράτος μέλος με τον τρέχοντα διαχειριστή ή σε διαφορετικό κράτος μέλος, οπότε σε αυτή την περίπτωση η αρμόδια αρχή, εφόσον χρειάζεται, συνεργάζεται με την αρμόδια αρχή του κράτους μέλους του νέου διαχειριστή για να αξιολογήσει αν η εποπτεία του δείκτη αναφοράς κρίσιμης σημασίας θα είναι εξασφαλισμένη καθ’ όλη τη διάρκεια της μεταβίβασης στον νέο διαχειριστή·
                                 
                              
                                    ii)
                                 
                                 
                                    είναι εποπτευόμενη οντότητα και, εάν ναι, για ποιες δραστηριότητες εποπτεύεται, καθώς και αν υπάρχουν πραγματικές ή δυνητικές συγκρούσεις συμφερόντων με τις υφιστάμενες δραστηριότητες της εν λόγω οντότητας·
                                 
                              
                                    iii)
                                 
                                 
                                    είναι χρήστης του δείκτη αναφοράς και, εάν ναι, αν οι συγκρούσεις συμφερόντων που ενδέχεται να προκύψουν περιορίζονται επαρκώς·
                                 
                              
                                    iv)
                                 
                                 
                                    έχει ήδη λάβει άδεια ως διαχειριστής δείκτη αναφοράς σύμφωνα με το άρθρο 34 του κανονισμού (ΕΕ) 2016/1011·
                                 
                              
                                    v)
                                 
                                 
                                    παρέχει ήδη δείκτες αναφοράς και, εάν ναι, αν οι εν λόγω δείκτες αναφοράς είναι κρίσιμης σημασίας, σημαντικοί, μη σημαντικοί, βασικών προϊόντων ή επιτοκίων·
                                 
                              
                  
                        β)
                     
                     
                        αν ο τρέχων διαχειριστής του δείκτη αναφοράς κρίσιμης σημασίας έχει ενημερώσει οποιουσδήποτε συνεισφέροντες, χρήστες και άλλους ενδιαφερομένους ή αν έχει διεξαγάγει δημόσιες διαβουλεύσεις σχετικά με την πιθανή μεταβίβαση του δείκτη αναφοράς κρίσιμης σημασίας στον νέο διαχειριστή·
                     
                  
                        γ)
                     
                     
                        τον τρόπο με τον οποίο ο νέος διαχειριστής προτίθεται να υπολογίζει τον δείκτη αναφοράς κρίσιμης σημασίας και αν ο εν λόγω διαχειριστής προτίθεται να τροποποιήσει οποιοδήποτε από τα ακόλουθα στοιχεία που σχετίζονται με τον δείκτη αναφοράς κρίσιμης σημασίας και, εάν ναι, τον τρόπο με τον οποίο ο διαχειριστής θα διασφαλίσει τη συμμόρφωση αυτών των στοιχείων με τον κανονισμό (ΕΕ) 2016/1011:
                        
                                    i)
                                 
                                 
                                    τη μεθοδολογία, συμπεριλαμβανομένης της ποιότητας των δεδομένων εισόδου, και την επανεξέτασή της·
                                 
                              
                                    ii)
                                 
                                 
                                    την πολιτική έκτακτης ανάγκης για τον υπολογισμό του δείκτη αναφοράς·
                                 
                              
                                    iii)
                                 
                                 
                                    τις διαδικασίες για τον χειρισμό σφαλμάτων σε δεδομένα εισόδου ή για τον εκ νέου καθορισμό του δείκτη αναφοράς·
                                 
                              
                                    iv)
                                 
                                 
                                    τον κώδικα δεοντολογίας·
                                 
                              
                  
                        δ)
                     
                     
                        αν ο νέος διαχειριστής θα έχει πρόσβαση στα ίδια δεδομένα εισόδου με τον τρέχοντα διαχειριστή, συμπεριλαμβανομένων των ιστορικών δεδομένων εισόδου που έχει στην κατοχή του ο τρέχων διαχειριστής·
                     
                  
                        ε)
                     
                     
                        αν οι υποδομές τεχνολογίας των πληροφοριών (ΤΠ) του νέου διαχειριστή έχουν υποβληθεί σε επαρκείς δοκιμές για την παροχή του δείκτη αναφοράς κρίσιμης σημασίας·
                     
                  
                        στ)
                     
                     
                        όταν ο δείκτης αναφοράς κρίσιμης σημασίας βασίζεται σε δεδομένα εισόδου τα οποία συνεισφέρει ομάδα συνεισφερόντων, τον τρόπο με τον οποίο ο νέος διαχειριστής προτίθεται να εκπληρώσει την απαίτηση που καθορίζεται στο άρθρο 11 παράγραφος 1 στοιχείο δ) του κανονισμού (ΕΕ) 2016/1011 και αν οι τρέχοντες συνεισφέροντες θα συνεχίσουν να μετέχουν στην ομάδα συνεισφερόντων μετά τη μεταβίβαση του δείκτη αναφοράς στον νέο διαχειριστή·
                     
                  
                        ζ)
                     
                     
                        τον τρόπο με τον οποίο ο νέος διαχειριστής προτίθεται να δημοσιεύει τον δείκτη αναφοράς κρίσιμης σημασίας, συμπεριλαμβανομένων των τυπικών ρυθμίσεων καθημερινής δημοσίευσης, της συχνότητας δημοσίευσης, της διεύθυνσης του δικτυακού τόπου και αν ο δείκτης αναφοράς κρίσιμης σημασίας θα είναι προσβάσιμος έναντι καταβολής τέλους ή χωρίς επιβάρυνση·
                     
                  
                        η)
                     
                     
                        αν υπάρχει λεπτομερές σχέδιο για την ημερομηνία μεταβίβασης και, εάν ναι, αν το εν λόγω σχέδιο αντιμετωπίζει όλα τα πιθανά ζητήματα, συμπεριλαμβανομένων των συμβατικών ζητημάτων, που απορρέουν από τη μεταβίβαση του δείκτη αναφοράς κρίσιμης σημασίας σε νέο διαχειριστή·
                     
                  
                        θ)
                     
                     
                        τους νομικούς κινδύνους τους οποίους ενέχει η μεταβίβαση, συμπεριλαμβανομένου του κινδύνου ματαίωσης της σύμβασης·
                     
                  
                        ι)
                     
                     
                        τις λογιστικές και φορολογικές συνέπειες της παροχής του δείκτη αναφοράς κρίσιμης σημασίας από νέο διαχειριστή·
                     
                  
                        ια)
                     
                     
                        τις επιπτώσεις της μεταβίβασης στις υποδομές των χρηματοπιστωτικών αγορών, συμπεριλαμβανομένων των γραφείων συμψηφισμού.
                     
                  
         
            Άρθρο 2
            Κριτήρια αξιολόγησης της παύσης της παροχής δείκτη αναφοράς κρίσιμης σημασίας
            
               1.   Κατά την αξιολόγηση του τρόπου με τον οποίο πρόκειται να παύσει να παρέχεται ένας δείκτης αναφοράς κρίσιμης σημασίας, οι αρμόδιες αρχές λαμβάνουν υπόψη όλα τα ακόλουθα κριτήρια:
               
                           α)
                        
                        
                           την αποτελεσματικότητα της διαδικασίας που θεσπίζεται σύμφωνα με το άρθρο 28 παράγραφος 1 του κανονισμού (ΕΕ) 2016/1011 και ειδικότερα:
                           
                                       i)
                                    
                                    
                                       αν η διαδικασία αυτή προσδιορίζει με ακρίβεια τις ενέργειες στις οποίες πρόκειται να προβεί ο διαχειριστής για να παύσει με συντεταγμένο τρόπο την παροχή του δείκτη αναφοράς κρίσιμης σημασίας·
                                    
                                 
                                       ii)
                                    
                                    
                                       αν, δεδομένων των περιστάσεων της συγκεκριμένης περίπτωσης, οι ενέργειες αυτές θα είναι κατάλληλες για να διασφαλίσουν ότι ο δείκτης αναφοράς κρίσιμης σημασίας θα παύσει να παρέχεται με συντεταγμένο τρόπο, λαμβανομένου επίσης υπόψη του κριτηρίου που αναφέρεται στο στοιχείο β) της παρούσας παραγράφου·
                                    
                                 
                                       iii)
                                    
                                    
                                       πότε καταρτίστηκε αυτή η διαδικασία και πότε επικαιροποιήθηκε τελευταία φορά·
                                    
                                 
                     
                           β)
                        
                        
                           τα έγγραφα σχέδια που αναφέρονται στο άρθρο 28 παράγραφος 2 του κανονισμού (ΕΕ) 2016/1011 και ειδικότερα:
                           
                                       i)
                                    
                                    
                                       αν αυτά τα έγγραφα σχέδια ορίζουν έναν ή περισσότερους κατάλληλους εναλλακτικούς δείκτες αναφοράς που μπορούν να χρησιμοποιηθούν προς υποκατάσταση του δείκτη αναφοράς κρίσιμης σημασίας και, εάν ναι, αν τα εν λόγω έγγραφα σχέδια ορίζουν τους ίδιους ή διαφορετικούς εναλλακτικούς δείκτες αναφοράς·
                                    
                                 
                                       ii)
                                    
                                    
                                       όταν στα εν λόγω έγγραφα σχέδια ορίζεται ο ίδιος εναλλακτικός δείκτης αναφοράς, αν ο εν λόγω δείκτης αναφοράς έχει εγκριθεί σε διαφορετικές κατηγορίες περιουσιακών στοιχείων·
                                    
                                 
                                       iii)
                                    
                                    
                                       αν τα γεγονότα ενεργοποίησης για την παύση της παροχής ενός δείκτη αναφοράς κρίσιμης σημασίας τα οποία περιλαμβάνονται στα έγγραφα σχέδια είναι τα ίδια μεταξύ των σχεδίων που έχουν καταρτιστεί από τις εποπτευόμενες οντότητες που χρησιμοποιούν τον εν λόγω δείκτη αναφοράς, όπου είναι εφικτή η αξιολόγηση αυτού του στοιχείου·
                                    
                                 
                     
                           γ)
                        
                        
                           αν οι διαχειριστές των εναλλακτικών δεικτών αναφοράς που αναφέρονται στο στοιχείο β) σημείο i) της παρούσας παραγράφου διαθέτουν άδεια·
                        
                     
                           δ)
                        
                        
                           όπου είναι εφικτό, αν η παύση της παροχής του δείκτη αναφοράς κρίσιμης σημασίας θα είχε δυσμενή αντίκτυπο στην ακεραιότητα των αγορών, στη χρηματοπιστωτική σταθερότητα, στους καταναλωτές, στην πραγματική οικονομία ή στη χρηματοδότηση των νοικοκυριών και των επιχειρήσεων (4)·
                        
                     
                           ε)
                        
                        
                           αν η παύση της παροχής του δείκτη αναφοράς κρίσιμης σημασίας θα οδηγούσε σε γεγονός ανωτέρας βίας·
                        
                     
                           στ)
                        
                        
                           τη δυναμική της αγοράς ή την οικονομική πραγματικότητα για τη μέτρηση της οποίας προορίζεται ο δείκτης αναφοράς κρίσιμης σημασίας και αν υπάρχουν δεδομένα εισόδου επαρκούς ποιότητας και ποσότητας ώστε να αντιπροσωπεύουν με ακρίβεια την υποκείμενη αγορά ή την οικονομική πραγματικότητα·
                        
                     
                           ζ)
                        
                        
                           αν ο διαχειριστής έχει ενημερώσει οποιουσδήποτε συνεισφέροντες στον δείκτη αναφοράς κρίσιμης σημασίας, χρήστες του εν λόγω δείκτη αναφοράς και άλλους ενδιαφερομένους ή αν έχει διεξαγάγει δημόσιες διαβουλεύσεις σχετικά με την πιθανή παύση της παροχής του δείκτη αναφοράς κρίσιμης σημασίας·
                        
                     
                           η)
                        
                        
                           τυχόν νομικούς κινδύνους τους οποίους ενέχει η παύση της παροχής του δείκτη αναφοράς κρίσιμης σημασίας·
                        
                     
                           θ)
                        
                        
                           τις λογιστικές και φορολογικές συνέπειες της παύσης της παροχής του δείκτη αναφοράς κρίσιμης σημασίας·
                        
                     
                           ι)
                        
                        
                           τις επιπτώσεις της παύσης της παροχής του δείκτη αναφοράς κρίσιμης σημασίας στις υποδομές της αγοράς, συμπεριλαμβανομένων των γραφείων συμψηφισμού.
                        
                     Για τους σκοπούς του στοιχείου γ), όταν οι διαχειριστές των εναλλακτικών δεικτών αναφοράς που αναφέρονται στο στοιχείο β) σημείο i) της παρούσας παραγράφου δεν έχουν λάβει άδεια, η αρμόδια αρχή αξιολογεί τις προϋποθέσεις της άδειάς τους σύμφωνα με το άρθρο 34 του κανονισμού (ΕΕ) 2016/1011 και αξιολογεί αν απαιτείται περίοδος υποχρεωτικής διαχείρισης του δείκτη αναφοράς κρίσιμης σημασίας για να καταστεί δυνατή η αδειοδότηση των διαχειριστών των εν λόγω εναλλακτικών δεικτών αναφοράς.
            
            
               2.   Πέραν των κριτηρίων που αναφέρονται στην παράγραφο 1 στοιχείο α), η αρμόδια αρχή μπορεί να αξιολογεί αν η διαδικασία την οποία έχει θεσπίσει ο διαχειριστής σύμφωνα με το άρθρο 28 παράγραφος 1 του κανονισμού (ΕΕ) 2016/1011 είναι κατάλληλη, λαμβάνοντας υπόψη τα ακόλουθα στοιχεία όσον αφορά τα χρηματοπιστωτικά μέσα, τις χρηματοπιστωτικές συμβάσεις ή τα επενδυτικά κεφάλαια που χρησιμοποιούν τον δείκτη αναφοράς κρίσιμης σημασίας:
               
                           α)
                        
                        
                           τον όγκο και την αξία τους·
                        
                     
                           β)
                        
                        
                           τη διάρκεια ισχύος, τη διάρκεια, τη ληκτότητα ή την ημερομηνία λήξης των χρηματοπιστωτικών μέσων, των χρηματοπιστωτικών συμβάσεων και κάθε άλλου εγγράφου που συνάπτεται για τη μέτρηση της απόδοσης ενός επενδυτικού κεφαλαίου με σκοπό την παρακολούθηση της απόδοσης ενός τέτοιου δείκτη ή τον καθορισμό της κατανομής των στοιχείων ενεργητικού ενός χαρτοφυλακίου ή τον υπολογισμό των προμηθειών επί των αποτελεσμάτων·
                        
                     
                           γ)
                        
                        
                           αν ο δείκτης αναφοράς κρίσιμης σημασίας θα συνεχίσει να παρέχεται για χρήση κατά τη διάρκεια μεταβατικής περιόδου ή προσωρινής περιόδου μέχρι την παύση της παροχής·
                        
                     
                           δ)
                        
                        
                           αν η διαδικασία που αναφέρεται στο άρθρο 28 παράγραφος 1 του κανονισμού (ΕΕ) 2016/1011 προβλέπει αλλαγές στον δείκτη αναφοράς κρίσιμης σημασίας οι οποίες μπορεί να είναι απαραίτητες για να διασφαλιστεί ότι ο δείκτης αναφοράς κρίσιμης σημασίας παραμένει αξιόπιστος και αντιπροσωπευτικός της υποκείμενης αγοράς ή της οικονομικής πραγματικότητας για τη μέτρηση της οποίας προορίζεται καθ’ όλη τη διάρκεια της περιόδου που αναφέρεται στην παράγραφο 2 στοιχείο γ) του παρόντος άρθρου·
                        
                     
                           ε)
                        
                        
                           την πιθανότητα ματαίωσης οποιουδήποτε χρηματοπιστωτικού μέσου, χρηματοπιστωτικής σύμβασης ή άλλου εγγράφου αυτού του είδους που συνάπτεται για τη μέτρηση της απόδοσης ενός επενδυτικού κεφαλαίου μέσω δείκτη ή συνδυασμού δεικτών με σκοπό την παρακολούθηση της απόδοσης ενός τέτοιου δείκτη ή τον καθορισμό της κατανομής των στοιχείων ενεργητικού ενός χαρτοφυλακίου ή τον υπολογισμό των προμηθειών επί των αποτελεσμάτων, ή την πιθανότητα παράβασης των όρων του σε περίπτωση παύσης της παροχής του δείκτη αναφοράς κρίσιμης σημασίας.
                        
                     
         
         
            Άρθρο 3
            Έναρξη ισχύος και εφαρμογή
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2022.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 6 Μαΐου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 171 της 29.6.2016, σ. 1.
         
            (2)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).
         
            (3)  Κανονισμός (EE) 2019/2175 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2019, για την τροποποίηση του κανονισμού (ΕΕ) αριθ. 1093/2010 σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), του κανονισμού (ΕΕ) αριθ. 1094/2010 για τη σύσταση Ευρωπαϊκής Εποπτικής Αρχής (Ευρωπαϊκή Αρχή Ασφαλίσεων και Επαγγελματικών Συντάξεων), του κανονισμού (ΕΕ) αριθ. 1095/2010 σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), του κανονισμού (ΕΕ) αριθ. 600/2014 για τις αγορές χρηματοπιστωτικών μέσων, του κανονισμού (ΕΕ) 2016/1011 σχετικά με τους δείκτες που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων, και του κανονισμού (ΕΕ) 2015/847 περί στοιχείων που συνοδεύουν τις μεταφορές χρηματικών ποσών (ΕΕ L 334 της 27.12.2019, σ. 1).
         
            (4)  Κατ’ εξουσιοδότηση κανονισμός (ΕΕ) 2018/64 της Επιτροπής, της 29ης Σεπτεμβρίου 2017, για τη συμπλήρωση του κανονισμού (ΕΕ) 2016/1011 του Ευρωπαϊκού Κοινοβουλίου και του Συμβουλίου σε σχέση με τη διευκρίνιση του τρόπου με τον οποίο πρέπει να εφαρμόζονται τα κριτήρια που αναφέρονται στο άρθρο 20 παράγραφος 1 στοιχείο γ) σημείο iii) του κανονισμού για την αξιολόγηση του κατά πόσον ορισμένα γεγονότα δύνανται να οδηγήσουν σε σημαντικό και αρνητικό αντίκτυπο στην ακεραιότητα των αγορών, στη χρηματοπιστωτική σταθερότητα, στους καταναλωτές, στην πραγματική οικονομία ή στη χρηματοδότηση των νοικοκυριών και των επιχειρήσεων σε ένα ή περισσότερα κράτη μέλη (ΕΕ L 12 της 17.1.2018, σ. 5).